DA klou vas in Tshwane(Foto: Demokratiese Alliansie/da.org.za) Die DA en sy koalisievennote, onder wie die VF Plus, klou tans net-net aan die mag in die Tshwane-metro in Pretoria, maar dit lyk na ŉ kwessie van tyd voor hulle dit verloor. Die ANC in Tshwane is self in die moeilikheid nadat die DA onthul het hulle gaan met regsoptrede teen die party begin. Dit omdat soveel ANC-stadsraadslede se handtekeninge vervals is op die aansoek om ŉ stemmery oor ŉ mosie van wantroue in die burgemeester, Stevens Mokgalapa, die speaker Katlego Mathebe, en die voorsitter van komitees Gert Pretorius, in te stel. Volgens die DA-adjunk-hoofsweep in Tshwane, Mpho Mehlape-Zimu, is dit niks anders as doodgewone bedrog nie en sal die DA toesien dat die skuldiges aan die pen ry. Mokgalapa is deur die DA op verpligte verlof geplaas weens bewerings dat hy kollegas ondermyn het en ŉ al te hegte fisieke verhouding met een van die lede van sy burgemeesterskomitee gehandhaaf het. Daar was hierdie week twee pogings van die ANC om die mosie van wantroue in die DA-amptenare te laat dien, maar albei is afgekeur – die eerste een weens die beweerde vervalsing en bedrog, en die tweede omdat dit te laat ingehandig het. Die DA het ook vroeër geslaag in ŉ hofaksie om die aanstel van ŉ ANC-burgemeester en ŉ EFF-speaker op 6 Desember ongeldig te laat verklaar, omdat die korrekte prosedures nie gevolg is nie. Dit lyk egter of die huidige bekleërs van bogenoemde posisies min dae oor het, want die ANC en die EFF steun albei die mosies van wantroue en saam het die twee partye ŉ meerderheid in die stadsraad. In ŉ demokrasie kan ŉ verkiesing nie vir altyd deur jakkalsdraaie en tegniese detail gekeer word nie. ŉ Goeie vraag is wat gaan gebeur indien die mosie van wantroue slaag, want die ANC en EFF het selde in die verlede mekaar se kandidate vir magsposisies gesteun.